钦定古今图书集成/明伦汇编/交谊典/第066卷 > 《投湖南王大夫启》前人
## 钦定古今图书集成/明伦汇编/交谊典/第066卷 > 《投湖南王大夫启》前人

某启。某闻元亮苦贫，姑求彭泽；戴颙多病，遂乞海虞。
苟物役之是牵，亦人情而斯见。某族惟卑贱，品在下
中。三箧亡书，幸无漏略。一枝仙桂，尝欲觊觎。十年恸
哭于秦庭，八举摧风于宋野。近者以调甘轸虑，负米
婴心。毛义前贤，尚犹奉檄；鲰生何者，焉可守株。勒气
马以徐回，解藩羊而适愿。前使常侍，遽怜此志。遂以
奏官。藉俸入于衡阳，专表章于使府。虽元瑜书记，不
足愈风；而处士衣裘，未尝换雪。斯亦冤鸟尚思于衔
石，愚公犹锐于移山。寻遇大夫辍梦轩宫，吹暄楚峤。
手中扇在，何必袁宏？天上才高，宁惟公辅。间者龙门
掌贡，马帐搜遗，泉客号咷，只忧宝尽。地灵惆怅，不觉

河清。今者辄奉危心，来干画戟。大夫或俯回赵印，下
煦韩灰，更于茶药之中，重假勾留之便。所冀犹縻禄
食，远救朝昏。迹稍免于屡空，心尚期于妄动。百生可
卜，式占郭泰之龟；一字为褒，全系宣尼之笔。谨启。